贈堅上人
作者：王之道
朝代：宋

paragraphs: 岷峩何處在目前，怳惚萬里惟心田。
道人遐想對縑素，毫端亹亹生雲烟。
不煩捫參更歷井，坐見紫翠摩蒼天。
崔嵬絕頂明積雪，崎嶇幽澗縈流泉。
當時神禹導江處，隨山刋木知何年。
竹齋言語妙天下，山情水思何緜緜。
想當落筆快揮掃，精神如到岷峨巔。
師誠乞詩我丐畫，不然無用徒相煎。